Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish qoidalarini tasdiqlash toʻgʻrisida
(order, 2022-10-17)

Oʻzbekiston Respublikasi “Tovar belgilari, xizmat koʻrsatish belgilari va tovar kelib chiqqan joy nomlari toʻgʻrisida”gi Qonuniga muvofiq buyuraman: 1. Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish qoidalari ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Qoidalar Belgilarni xalqaro roʻyxatdan oʻtkazish toʻgʻrisidagi Madrid bitimiga doir Bayonnomaning (Madrid, 1989-yil 27-iyun) 4-bis moddasiga va Oʻzbekiston Respublikasining “Tovar belgilari, xizmat koʻrsatish belgilari va tovar kelib chiqqan joy nomlari toʻgʻrisida”gi Qonuniga muvofiq tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish tartibini belgilaydi. 1. Belgilarni xalqaro roʻyxatdan oʻtkazish toʻgʻrisidagi Madrid bitimiga doir Bayonnomaning (Madrid, 1989-yil 27-iyun) 4-bis moddasiga muvofiq, agar Oʻzbekiston Respublikasida milliy roʻyxatdan oʻtkazilgan tovar belgisi xalqaro roʻyxatdan oʻtkazilgan tovar belgisi bilan bir xil boʻlsa va ushbu roʻyxatdan oʻtkazilgan tovar belgilari bitta shaxs nomiga berilgan boʻlsa, tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish mumkin. Bunda, milliy roʻyxatdan oʻtkazilgan tovar belgisiga doir huquqlarga taʼsir qilinmasligi lozim. 2. Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish quyidagi shartlarga rioya etilgan holda amalga oshiriladi: xalqaro roʻyxatdan oʻtkazish natijasida yuzaga keladigan huquqiy jihatdan muhofaza qilish Oʻzbekiston Respublikasi hududiga tatbiq etilsa; milliy roʻyxatdan oʻtkazilgan barcha tovarlar Oʻzbekiston Respublikasiga nisbatan xalqaro roʻyxatdan oʻtkazishda ham sanab oʻtilgan boʻlsa; tovar belgisini xalqaro roʻyxatdan oʻtkazishning kuchga kirish sanasi tovar belgisini milliy roʻyxatdan oʻtkazish sanasidan keyin boʻlsa. 3. Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish toʻgʻrisidagi ariza (bundan buyon matnda ariza deb yuritiladi) mazkur Qoidalarning 1-ilovasiga muvofiq shaklda Oʻzbekiston Respublikasi Adliya vazirligiga (bundan buyon matnda Vazirlik deb yuritiladi) xalqaro roʻyxatdan oʻtkazish egasining ishonchnomasi bilan patent vakili tomonidan taqdim etiladi. Ariza patent vakili tomonidan imzolanadi. 4. Ariza bitta tovar belgisini roʻyxatga oʻtkazishga oid boʻlishi lozim. 5. Ariza va ishonchnoma Vazirlikka bevosita taqdim etiladi yoki pochta orqali yuboriladi. 6. Ariza Vazirlikka kelib tushgan kundan eʼtiboran oʻn besh kunlik muddat ichida koʻrib chiqiladi. 7. Ariza Vazirlik tomonidan mazkur Qoidalarning 2-bandida belgilangan talablarga muvofiqligi yuzasidan tekshirib chiqiladi. 8. Agar ariza mazkur Qoidalarning 2-bandida belgilangan talablarga muvofiq boʻlmasa, Vazirlik xalqaro roʻyxatdan oʻtkazish egasiga mavjud kamchiliklarni bartaraf etish toʻgʻrisida patent vakili orqali soʻrov yuboradi. 9. Xalqaro roʻyxatdan oʻtkazish egasi soʻrov joʻnatilgan sanadan eʼtiboran uch oy muddat ichida soʻrovdagi kamchiliklarni bartaraf etishi lozim. Bunda arizani koʻrib chiqish muddatining oʻtishi kamchiliklar bartaraf etilganligi haqidagi javob Vazirlikka kelib tushgunga qadar toʻxtatib turiladi. 10. Soʻrovga mazkur Qoidalarning 9-bandida koʻrsatilgan muddat ichida javob taqdim etilmagan taqdirda, Vazirlik tomonidan patent vakili orqali xalqaro roʻyxatdan oʻtkazish egasiga arizani qanoatlantirishni rad etish asoslarini koʻrsatgan holda bildirishnoma yuboriladi. 11. Xalqaro roʻyxatdan oʻtkazish egasi arizani qanoatlantirishni rad etish ustidan sudga shikoyat qilishi mumkin. 12. Arizani qanoatlantirish rad etilgandan keyin xalqaro roʻyxatdan oʻtkazish egasi Vazirlik bildirishnomasida nazarda tutilgan kamchiliklarni bartaraf etgan holda takroran Ariza topshirishi mumkin. 13. Ariza mazkur Qoidalarning 2-bandida belgilangan talablarga muvofiq boʻlsa, tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish toʻgʻrisidagi maʼlumotlar Tovar belgilari davlat reyestriga (bundan buyon matnda Davlat reyestri deb yuritiladi) kiritiladi. 14. Maʼlumotlar Davlat reyestriga kiritilgan sanadan eʼtiboran oʻn kun ichida Vazirlik Butunjahon intellektual mulk tashkiloti Xalqaro byurosiga mazkur Qoidalarning 2-ilovasida keltirilgan shaklda (ingliz tilida) tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirilganligi toʻgʻrisida bildirishnoma tayyorlaydi. 15. Bildirishnoma ikki nusxada rasmiylashtiriladi. Birinchi nusxa Butunjahon intellektual mulk tashkiloti Xalqaro byurosiga joʻnatiladi, ikkinchi nusxa esa milliy roʻyxatdan oʻtkazishga oid hujjatlarga qoʻshib qoʻyiladi. 16. Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirish toʻgʻrisidagi maʼlumotlar Davlat reyestriga kiritiladi va Vazirlikning oʻz rasmiy veb-saytida ham joylashtiriladigan rasmiy axborotnomasida eʼlon qilinadi hamda xalqaro roʻyxatdan oʻtkazish egasi tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirilganligi toʻgʻrisida xabardor qilinadi. 17. Tovar belgisini milliy roʻyxatdan oʻtkazishni xalqaro roʻyxatdan oʻtkazishga almashtirilishi milliy roʻyxatdan oʻtkazilgan tovar belgisining amal qilishini tugatilishiga olib kelmaydi.